Okresná prokuratúra Nové Zámky 
F. Rákocziho 15, 940 44 Nové Zámky 1 	

Sp. zn. : 1 Pv 415/12/4404	Nové Zámky, 23.7.2012
EEČ : 2-33-90-2012

U Z N E S E N I E

Trestná vec:	obvinený XXXXX 
Prečin:	Nebezpečné vyhrážanie podľa § 360 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Nové Zámky
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX

-	dňa 15.03.2012, v čase približne o 22.15 h, v rodinnom dome v obci XXXXX, na Ulici XXXXX v obývačke, pristúpil k svojej družke, poškodenej XXXXX, narodenej XXXXX, trvale bytom XXXXX, XXXXX a udrel ju päsťou do pravej časti tváre, pričom sa poškodenej vyhrážal zabitím, následne ju stiahol z postele na zem, kde si na ňu kľakol, oboma rukami ju chytil za krk a začal ju škrtiť a stále sa jej vyhrážal zabitím a v ďalšom konaní a napádaní mu zabránil svedok XXXXX, ktorý ho odtiahol od poškodenej a vyviedol z rodinného domu,
-	dňa 16.03.2012, v čase približne o 13.30 h, v rodinnom dome v obci XXXXX, na Ulici XXXXX v obývačke, sa po predchádzajúcej hádke vyhrážal svojej družke, poškodenej XXXXX zabitím, fyzicky ju napadol tým spôsobom, že ju päsťami búchal do oblasti hlavy, pričom sa jej stále vyhrážal zabitím a v ďalšom konaní a napádaní poškodenej mu zabránil svedok XXXXX, ktorý ho odtiahol od poškodenej a privolal hliadku polície. 

lebo je trestné stíhanie neprípustné podľa § 9 odsek 1 písmeno d
Odôvodnenie:
Poverený príslušník Policajného zboru Okresného riaditeľstva PZ v Nových Zámkoch, Obvodného oddelenia PZ  Šurany, uznesením spisovej značky ČVS: ORP-515/SU-NZ-2012 zo dňa 23. 05. 2012, podľa § 199 odsek 1 Trestného poriadku začal trestné stíhanie a zároveň podľa § 206 odsek 1 Trestného poriadku vzniesol obvinenie XXXXX pre prečin nebezpečného vyhrážania podľa § 360 odsek 1, odsek 2 písmeno b/ Trestného zákona, ktorého sa dopustil tým spôsobom, ako je uvedené vo výrokovej časti tohto uznesenia.

V predmetnej veci bola vypočutá poškodená XXXXX a k veci boli ďalej zabezpečené okrem iného, tiež lekárska správa XXXXX zo dňa 16.03.2012, odpis z registra trestov obvineného XXXXX, výpis z evidencie priestupkov a správa o povesti z obce XXXXX. Z takto vykonaného dokazovania bolo zistené, že skutok sa stal tak, ako je to uvedené vo výrokovej časti tohto uznesenia, pričom obvinený XXXXX k veci vypočutý nebol, nakoľko dňa 22.06.2012 v Nových Zámkoch zomrel

Z oznámenia o úmrtí Matričného úradu Nové Zámky, zväzok 4, ročník 2012, strana 95, por. č. 456 vyplýva, že obvinený XXXXX zomrel dňa 22.06. 2012 v Nových Zámkoch. 

 Podľa § 215 odsek 1 písmeno d/ Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Trestného poriadku.
 Podľa § 9 odsek 1 písmeno d/ Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené proti tomu, kto zomrel alebo bol vyhlásený za mŕtveho.

Vykonaným dokazovaním bolo jednoznačne preukázané, že obvinený sa dopustil skutku tak, ako je to uvedené vo výrokovej časti uznesenia, čím naplnil skutkovú podstatu uvedeného prečinu, ako trestne zodpovedný subjekt a zároveň bolo preukázané, že obvinený zomrel. Z tohto dôvodu bolo potrebné zastaviť trestné stíhanie v zmysle § 215 odsek 1 písmeno d/ Trestného poriadku s poukazom na § 9 odsek 1 písmeno d/ Trestného poriadku.        
     
Vzhľadom na všetky uvedené skutočnosti bolo potrebné rozhodnúť tak, ako je uvedené vo výrokovej časti tohto uznesenia, pretože obvinený XXXXX zomrel mesiac po vznesení obvinenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jaroslav Klučka
prokurátor